  Туспуктэм: Удмуртиысь тӧролэн но кивалтэтлэн пресс-службазы Майя Бывальцева Удмуртилэн кунлык нуналэз азьын Ижкарысь Шор площадьын элькунлэсь Данъян пулзэ выльдӥзы. Отчы 50 ужасъёслэн но 13 коллективъёслэн нимъёссы шедизы. Со сярысь улосвыл тӧролэн но кивалтэтлэн пресс-службазы ивортӥз. « Ужаны быгатӥсь но устолыко адямиос милям туж трос. <…> Тӥ Удмуртилэн данъяськонэз, егит ӧнерчиос понна валась но визьмо наставникъёс но егитъёс понна адӟем карымон адямиос » Сергей Смирнов, Удмуртиысь тӧролэн но кивалтэтлэн администрацизылэн кивалтӥсез Данъян пул вылэ пыртэмъёс пӧлын заводын ужасьёс, дышетӥсьёс, эмчиос, спасательёс, гурт возёс, лулчеберет удысъёсын ужасьёс, инженеръёс, ужбергатӥсьёс. Ваньзы соос ас удысазы кема аръёс но азинлыко ужало, мер улонэ мыло-кыдо пырисько. Можгаысь Т. К. Борисов нимо педколледжысь дышетӥсь Татьяна Иванова удысын 40-лэсь трос аръёс ужа ни. Кема дыр ӵоже «Удмурт Кенеш» огазеяськонлэн карысь ёзэтэныз кивалтӥз. Соин кылдытэм учебникъя покчи классъёсын дышетскисьёс удмурт кылэз дышето. Озьы ик со удмурт кылэз дышетонъя курсъёс нуэ.  Сарапулысь нырысетӥ классъем спасатель Вячеслав Кирпичников 1 сюрс 500-лэсь трос пол поисково-спасательной ужрадъёсы но пӧртэм шимучыръёслэсь бервылзэс утялтон ужъёсы пыриськылӥз. Карысь поисково-спасательной отрядлэн кивалтӥсез сямен бадӟым саклык висъя егит ӧнерчиосты дышетонлы, соослэсь тодонлыкъёссэс но быгатонлыкъёссэс будэтонлы. Данъян пул вылэ пыртэм коллектиъёс пӧлын Ижысь мотозавод «Аксион-холдинг» — Россиысь оборонно-промышленной огъетысь одӥгез бадӟым предприяти. Озьы ик заводын граждан техника потто: эм но дыкужымез шыръясь тӥрлык, гурт возёслы но чугун сюреслы техника, корка котырын кутӥськись арбериос. Ижкарысь Нылпи таорчествоя дворецысь ӧнерчиос пиналъёсын 100-лэсь трос программаосъя но 10 ӵектосъёсъя ужало. Творчествоя 400-лэсь ятыр огазеяськонъёсы 3-18 аресъем 6 сюрслэсь трос пиналъёс но быдэ вуымтэос ветло. Данъям муртъёсын но коллективъёсын быдэс лыдметэз татысь учкыны быгатоды. Тегъёс: Удмуртия Мерлык  